**SUOMEN PARALYMPIAKOMITEA – VUOSIKERTOMUS 2022**

Sisällys

[Avoin ja yhdenvertainen, urheileva ja liikkuva Suomi 2](#_Toc130219344)

[AVAAMME OVIA LIIKUNNAN PARIIN JA RAKENNAMME POLKUJA KOHTI MENESTYSTÄ 3](#_Toc130219345)

[Lasten ja nuorten toiminta 3](#_Toc130219346)

[Tulevaisuuden Tähdet 3](#_Toc130219347)

[Liikunnan apuvälineet 3](#_Toc130219348)

[Luokittelu 4](#_Toc130219349)

[Paralympiakomitean lajiliittovastuulajit 4](#_Toc130219350)

[Kansainväliset kilpailut 5](#_Toc130219351)

[Elinsiirtourheilu 5](#_Toc130219352)

[Special Olympics 5](#_Toc130219353)

[Liikuntamaa 6](#_Toc130219354)

[AUTAMME MUITA ONNISTUMAAN 6](#_Toc130219355)

[Integraatiolajien tukeminen 6](#_Toc130219356)

[Urheiluseurojen tukeminen 6](#_Toc130219357)

[Luontoliikunta 7](#_Toc130219358)

[Aktiivisuuden lisääminen asumispalveluiden ja tukitoiminnan piirissä oleville 7](#_Toc130219359)

[Osaamisen kehittäminen 8](#_Toc130219360)

[Kuntien erityisliikunnan verkosto 8](#_Toc130219361)

[ME TEEMME TÄMÄN YHDESSÄ. MEIDÄN ÄÄNEMME KUULUU. 8](#_Toc130219362)

[Osallisuus 8](#_Toc130219363)

[Para School Day 9](#_Toc130219364)

[Yhteistyö jäsenkentän kautta 9](#_Toc130219365)

[Vapaaehtoiset 9](#_Toc130219366)

[OLEMME PARAURHEILUN JA SOVELTAVAN LIIKUNNAN ASIANTUNTIJA 9](#_Toc130219367)

[Olosuhdetyö, esteettömyys ja saavutettavuus 9](#_Toc130219368)

[Vaikuttaminen valtakunnallisella, alueellisella ja paikallisella tasolla 10](#_Toc130219369)

[Vaikuttaminen kansainvälisissä verkostoissa 10](#_Toc130219370)

[TUKITOIMET 10](#_Toc130219371)

[Yritysyhteistyö ja varainhankinta 10](#_Toc130219372)

[Paralympiagaala 11](#_Toc130219373)

[Viestintä 11](#_Toc130219374)

[Tietoon perustuva toiminnan kehittäminen 11](#_Toc130219375)

[Talous 11](#_Toc130219376)

# Avoin ja yhdenvertainen, urheileva ja liikkuva Suomi

Vuosi 2022 toi liikkujat ja urheilijat takaisin. Vuoden alussa koronapandemia rajoitti toimintaa, mutta vuoden edessä liikuntapaikat avasivat ovensa ja tapahtumia päästiin jälleen järjestämään.

Vuoden aikana talviparalympialaisissa tehtiin historiaa, kun Santeri Kiiveri voitti Suomen historian ensimmäisen kultamitalin para-alppihiihdossa. Myös Matti Suur-Hamari loisti Pekingissä ja upea ura lumilautailijana päättyi kultamitalijuhliin. Nuoret urheilijat pääsivät loistamaan kotimaassa, kun Pajulahdessa järjestettiin menestyksekkäästi European Para Youth Games -kilpailut.

Paralympiakomitea järjesti vuoden aikana Esikuvat puhuvat -näyttelyn Musiikkitalolla, Sanomatalolla, Helsingin Messukeskuksessa osana Liikuntamaa-messua, European Para Youth Gameseissa Pajulahdessa sekä Kulttuurikeskus Tahdossa Helsingissä. Kaikki 10 teosta huutokaupattiin Paralympiagaalassa 3.12. Esikuvat puhuvat -näyttely kuului valokuvataiteilija Johanna Kareen Katso Ihminen -näyttelykonseptiin.

Vuoden aikana arvioitiin Paralympiakomitean strategiaa. Arvioinnissa nousi esille arvojen merkitys toiminnalle, palvelujärjestönä toiminen sekä verkostot onnistumisten edellytyksenä. Ensimmäisten toimintavuosiensa aikana Paralympiakomitea on luonut vahvat verkostot niin urheilun, vammaiskentän kuin ihmisoikeustoimijoiden kanssa. Paralympiakomitea tunnistetaan edelleen eniten huippu-urheilijoiden ansiosta. Vuoden aikana T-median luottamusta ja mainetta mitanneessa tutkimuksessa vastaajat arvioivat Paralympiakomitean parhaimmaksi urheilujärjestöksi.

**RIIKKA JUNTUNEN**

Pääsihteeri

# AVAAMME OVIA LIIKUNNAN PARIIN JA RAKENNAMME POLKUJA KOHTI MENESTYSTÄ

## Lasten ja nuorten toiminta

Lasten ja nuorten toiminta uudistui alkuvuoden 2022 aikana, kun lanseerattiin Paranuoret-nimeä kantava lasten ja nuorten toimintakokonaisuus. Pääasiassa kyse on nimenvaihdosta sekä visuaalisesta uudistuksesta.

Valtti-ohjelmaan 2022 perheitä haki mukaan 192 ja Valtiksi haluavia opiskelijoita 260. Palautelomakkeeseen vastanneista 50 % löysi harrastuksen ja 66 % kertoi saaneensa mahdollisen idean harrastukseen.

Jo vuosikymmenien ajan järjestetyt vammaisten ja liikuntaan tukea tarvitsevien lasten ja nuorten Junior Games -kilpailut kokivat suuren muutoksen vuonna 2022. Kaksipäiväiset kilpailut järjestettiin marras-joulukuun vaihteessa Jyväskylässä ensi kertaa Para Junior Games -nimellä. Kisaajia saapui 380 eri puolilta Suomea.

**NUMERONOSTO**: 380 kilpailijaa Para Junior Games -kisoissa.

## Tulevaisuuden Tähdet

Nuorten paralympiaryhmä, Tulevaisuuden Tähdet, on Paralympiakomitean koordinoima ryhmä lupaaville paraurheilijoille. Ryhmä leireilee neljä kertaa vuodessa Suomen virallisessa Paralympic Training Centerissä Liikuntakeskus Pajulahdessa. Leireihin sisältyy harjoittelun lisäksi mm. asiantuntijaluentoja sekä urheilijavierailuja. Vuodelle 2022 Tulevaisuuden Tähtiin valittiin 24 urheilijaa 12 eri lajista.

## Liikunnan apuvälineet

Paralympiakomitean alaisuudessa toimivan Soveltavan liikunnan apuvälinetoiminta SOLIAn kuudes toimintayksikkö avautui Vuokatissa. Uuden toimintayksikön välineistö painottuu luontoliikunnan apuvälineisiin. SOLIAn kuudesta yksiköstä vuokrattiin välineitä yhteensä 3547 vuorokautta, joka oli selvää nousua edellisestä vuodesta (2744).

**NUMERONOSTO**: 3547 välinevuokrausvuorokautta SOLIAn välineillä.

## Luokittelu

Paralympiakomitean koordinoiman kaksivuotisen luokitteluhankkeen (2020–2021) jatkeeksi Kati Kauhanen aloitti vuoden 2022 alusta Paralympiakomitean luokittelun erityisasiantuntijana. Luokittelu ja luokittelijat lisättiin valtakunnalliseen, Olympiakomitean Huippu-urheilun yksikön ja Huippu-urheilun instituutin KIHUn koordinoimaan asiantuntijaverkostoon. Muut asiantuntijaverkoston osa-alueet ovat kaksoisura, fysiikkavalmennus, harjoittelun ja kehittymisen seuranta, urheilufysioterapia, lääkäritoiminta, psyykkinen valmennus ja urheiluravitsemus. Urheilijan luokittelupolusta valmistui kuvaus Paraluokittelu urheilijan polulla.

**NUMERONOSTO:** 34 kuulijaa maaliskuisessa luokitteluwebinaarissa

## Paralympiakomitean lajiliittovastuulajit

Paralympiakomitean lajiliittovastuulajeille\* laadittiin toiminnan arviointikysely ja -mittarointi. Jatkotoimenpiteenä olivat lajikohtaiset kehittämispäivät, joissa käytiin läpi lajin tilanne tulevia toimenpiteitä varten. Ensimmäistä kertaa järjestettiin näkövammaisille suunnattu kolmen lajin (sokkopingis, maalipallo, uinti) monilajileiri Pajulahdessa. OKM:n tukemassa Tie huipulle -hankkeessa kartoitettiin parhaita malleja uusien urheilijoiden saamiseksi mukaan paraurheiluun.

Parajääkiekossa pelatiin päätökseen historian ensimmäinen SM-sarjakausi. Parajääkiekkoliigan mestariksi kruunattiin Riihimäen Kiekko-Nikkarit. Yleisen leiritoiminnan lisäksi järjestettiin parajääkiekkoleirit naispelaajille.

Sokkopingiksen EM-kilpailuissa Hanna Vilmi voitti uransa seitsemännen henkilökohtaisen Euroopan mestaruuden. Joukkuekilpailussa Suomi voitti hopeaa. Sokkopingiscupin järjestämisessä käynnistettiin yhteistyö Lions-järjestön kanssa.

Näkövammaisten ampumaurheilussa Suomi voitti joukkuehopeaa EM-kisoissa. MM-kilpailuissa Esko Karmala sijoittui makuuammuntakisan neljänneksi.

Sähköpyörätuolisalibandyssa Suomi oli mukana arvokisoissa ensimmäistä kertaa sitten vuoden 2016. Mika Borgin ja Jaakko Linkoheimon valmentama joukkue ylsi neljänneksi.

Maalipallossa miesten ja naisten maajoukkueet nousivat syksyn B-sarjan EM-kilpailusta takaisin A-sarjatasolle vuodeksi 2023. Samalla molemmille joukkueille säilyi auki polku vuoden 2024 Pariisin paralympialaisiin. Naisten SM-turnaus järjestettiin ensimmäistä kertaa sitten vuoden 1995. Naisten SM-kultaa voitti espoolainen O.P. Flying Ducks.

Pyörätuolirugbyssa lähdettiin hakemaan uutta nostetta, kun brittivalmentaja Ross Morrison saapui paitsi luotsaamaan maajoukkuetta myös virkistämään muutoin kotimaista lajitoimintaa. Syksyn EM-karsintaturnauksessa Norjassa Suomi ylsi neljänneksi. Se ei riittänyt EM-kisapaikkaan, mutta oli lupauksia herättävä suoritus.

Parabocciassa kansainvälisen luokittelun saivat uusina pelaajina Vivi Virtanen ja Saila Luumi. Aapeli Paunio edusti Suomea nuorten EPYG-kisoissa Pajulahdessa. Paravoimanostossa Harri Kauppila voitti EM-pronssia uudella ennätyksellään 181kg. Kauppilalla on mahdollisuus selviytyä uransa ensimmäisiin paralympialaisiin Pariisiin.

\* = Paralympiakomitean lajiliittovastuulajit ovat maalipallo, paravoimanosto, paraboccia, sähköpyörätuolisalibandy, pyörätuolirugby, sokkopingis, parajääkiekko, näkövammaisten ampumaurheilu ja näkövammaisten shakki.

## Kansainväliset kilpailut

Olympiakomitean alainen Huippu-urheilun yksikkö kantoi päävastuun Pekingin talviparalympialaisten järjestelyistä Suomen joukkueen osalta. Paralympiakomitealla oli päävastuu kisaviestinnässä, kotimaan tiimin toiminnassa, yhteistyökumppanuuksissa paralympiajoukkueen osalta sekä dignitary-ohjelmassa, joka tosin jäi tiukkojen koronavirusrajoitusten vuoksi hyvin pienimuotoiseksi. Suomi saavutti Pekingistä parhaan tuloksensa talviparalympialaisista 20 vuoteen, kiitos lumilautailija Matti Suur-Hamarin ja alppihiihtäjä Santeri Kiiverin, jotka molemmat voittivat yhden kullan ja yhden hopean.

Paralympiakomitea oli yhdessä Liikuntakeskus Pajulahden kanssa järjestämässä paraurheilun kansainvälistä Pajulahti Games -kilpailutapahtumaa tammikuussa ja nuorten paraurheilijoiden European Para Youth Gamesia kesä-heinäkuun vaihteessa. EPYG-kisoissa Suomesta oli mukana 23 urheilijan joukkue. Suomalaisurheilijat kilpailivat yleisurheilussa, uinnissa, pyörätuolikoripallossa, maalipallossa, sokkopingiksessä, parabocciassa ja pöytätenniksessä. Suomi voitti kisoista 11 mitalia: kaksi kultaa, viisi hopeaa ja neljä pronssia.

## Elinsiirtourheilu

Uusille harrastajille ja kuntoliikkujille järjestettiin liikuntaleiri erilaisten liikuntamuotojen kokeilua ja tutustumista varten. Petankin tutustumispäivä ja lajileiri järjestettiin ensimmäistä kertaa. Koronaviruspandemian aiheuttama tauko kansainvälisistä kilpailuista päättyi, kun Iso-Britannian Oxfordissa järjestettiin elinsiirron saaneiden ja dialyysissa olevien Euroopan mestaruuskilpailut.

**NUMERONOSTO**: 23 mitalia Suomelle elinsiirron saaneiden ja dialyysissa olevien EM-kilpailuista Oxfordista; 4 kultaa, 11 hopeaa, 8 pronssia

## Special Olympics

Special Olympics -perheleiri järjestettiin ensimmäistä kertaa yhdeksään vuoteen. Liikuntakeskus Pajulahdessa järjestettävälle leirille osallistui 14 perhettä. Jatkossa leiri on tarkoitus järjestää vuosittain. Special Olympics -leiriohjelmaan tuli uutena myös ominaisuus- ja oheisharjoitteluun keskittyvä Temppu, Taito, Tasapaino -leiri.

Kansainvälisistä kisatapahtumista suurin oli Tanskan Koldingissa toukokuussa käyty Special Olympics Sports Festival, jonne Suomesta lähti 70-henkinen joukkue.

Suomen joukkue, Sisujengi, vuoden 2023 Special Olympics -kesämaailmankisoihin Berliiniin nimettiin lokakuussa 2025. Joukkueessa on 65 urheilijaa ja yhteensä 97 jäsentä. Ensimmäistä kertaa Suomen joukkueen apulaisjoukkueenjohtajaksi nimettiin kehitysvammainen henkilö, tamperelainen Julia Fonsén.

Venäjän hyökkäyssota Ukrainaan aiheutti sen, että tammikuussa 2023 Venäjän Kazanissa järjestettäväksi suunnitellut Special Olympics -talvimaailmankisat peruuntuivat. Jo ennen peruuttamispäätöstä Suomi oli ilmoittanut vetäytyvänsä kisoista. Seuraavat talvimaailmankisat järjestetään vuonna 2025 Italian Torinossa.

**NUMERONOSTO**: 1880 henkilöä mukana Special Olympics -toiminnassa.

## Liikuntamaa

Suomen suurin paraurheilun ja soveltavan liikunnan kokeilutapahtuma Liikuntamaa järjestettiin perinteiseen tapaan Apuvälinemessujen yhteydessä. Perinteistä ei sen sijaan ollut messujen tapahtumapaikka ja -ajankohta. Tampereen sijaan messut järjestettiin Helsingin Messukeskuksessa ja syksyn sijaan toukokuussa. Syyt poikkeukseen johtuivat koronaviruspandemiasta.

**NUMERONOSTO**: 6300 kävijää Apuvälinemessuilla ja Liikuntamaassa kolmen messupäivän aikana.

# AUTAMME MUITA ONNISTUMAAN

## Integraatiolajien tukeminen

Integraatiolajiliitoilla tarkoitetaan niitä lajiliittoja, jotka ovat joko aikoinaan ottaneet oman lajinsa paraurheilupuolen vastuulleen vammaisurheiluorganisaatiolta (esim. yleisurheilu, maastohiihto, koripallo) tai jotka ovat käynnistäneet oman lajinsa organisoidun paraurheilu- ja soveltavan liikunnan toiminnan (esim. taekwondo, triathlon).

Paralympiakomitea tukee integraatiolajeja pääasiassa Avoimet ovet -hankkeessa syntyneiden verkostojen kautta sekä luokitteluun liittyen. Paraurheilun asiantuntijuutta jaettiin erityisesti Golfliiton, Hiihtoliiton, Salibandyliiton ja Voimisteluliiton kanssa. Lisäksi Ampumaurheiluliiton kanssa tiivistettiin yhteistyötä ja tehtiin yhteistä toimintasuunnitelmaa para-ampumaurheilun edistämiseksi.

## Urheiluseurojen tukeminen

Paralympiakomitean Avoimet ovet -hankkeessa tuettiin inkluusion kehittämistä seuroissa toteuttamalla seurapilotteja. Tietoa, taitoa ja asiantuntijuutta jaettiin 14 alueellisessa verkostossa, joissa toimittiin yli lajirajojen. Seurojen kehittämiskumppaneina toimivat ensisijaisesti lajiliittojen tai liikunnan aluejärjestöjen seurakehittäjät yhdessä soveltavan liikunnan ja paraurheilun asiantuntijan kanssa.

**NUMERONOSTO**: 71 urheiluseuraa mukana Paralympiakomitean Avoimet ovet -hankkeessa. Lajiliittoja mukana on kahdeksan ja liikunnan aluejärjestöjä 14.

## Luontoliikunta

Paralympiakomitea oli mukana kolmessa luontoliikuntaa kehittävässä hankkeessa. Hankekumppaneita olivat Kajaanin ammattikorkeakoulu, Suomen Latu ja Metsähallitus. Paralympiakomitea toimi hankkeissa erityisasiantuntijana etenkin saavutettavuuden ja esteettömyyden osalta. Erityispainopisteitä olivat luontoreittien ja palveluketjujen esteettömyyden edistäminen, muiden tahojen kouluttaminen sekä vammaisten ja toimintarajoitteisten henkilöiden osallisuuden vahvistaminen.

Kesä-, talvi- ja melontareittien esteettömyyskartoituslomakkeistot kehitettiin sähköiseen muotoon ja luontokohteiden esteettömyyskuvailumallit dokumentoitiin erilaisiin sähköisiin retkeilyalustoihin. Luontoliikunnan viestinnässä panostettiin sosiaalisen median kanaviin.

Luontoliikunnan tapahtumista merkittävimmät olivat Suomen Ladun kanssa toteutetun Yhteiset polut -hankkeen saavutettavan luontoliikunnan kokemuspäivä kesäkuussa Espoon Oittaalla sekä Nuku yö ulkona -tapahtuman Esteetön Metsähotelli elokuussa Nurmijärven Kiljavalla.

## Aktiivisuuden lisääminen asumispalveluiden ja tukitoiminnan piirissä oleville

Hyvät muuvit -hankkeessa (2019–2022) edistettiin asumispalveluiden ja tukitoiminnan piirissä olevien mielenterveyskuntoutujien ja vaikeavammaisten aikuisen aktiivisuutta, liikkumista ja liikunnan harrastamista. Vuonna 2022 hankekokonaisuus konseptoitiin aktiivisuuden ja liikkumisen edistämisen Helmi-malliksi.

Hanke osoitti tuen antajien keskeisen roolin aktiivisuuden ja liikkumisen edistämisessä, ja nosti samalla esiin osaamisen kehittämisen tarpeita yhteistoimijuudessa, vuorovaikutuksessa ja osallisuuden tukemisessa. Tähän koulutustarpeeseen pureudutaan kaksivuotisessa, elokuussa 2022 alkaneessa Aktiivisuutta läpi arjen -hankkeessa. Hankkeessa kehitetään sote-alan ammattilaisille koulutus vähän liikkuvien ja tukea tarvitsevien henkilöiden osallisuuden ja liikkumisen edistämiseksi.

**NUMERONOSTO:** 91% Hyvät muuvit -hankkeeseen osallistuneista asumispalveluiden ja tukitoiminnan asiakkaista oli sitä mieltä, että aktiivisuus ja liikkuminen ovat tärkeitä ja merkityksellisiä asioita heidän arjessaan.

## Osaamisen kehittäminen

Paralympiakomitean työpajakoulutuksia uudistettiin vastaamaan muun muassa urheiluseurojen tarpeisiin. Koulutuksia järjestettiin live-koulutusten lisäksi webinaareina. Liikuntakeskus Pajulahden kanssa kehitettyyn Soveltavan liikunnan verkkokoulutukseen lisättiin Ikäinstituutin, Soveltava liikunta SoveLin ja Suomen Kuurojen Urheiluliiton osiot. Maalipallon toimitsijakoulutuksen työstö aloitettiin Parakoulutus.fi-verkko-oppimisalustalle.

Parakouluttajakoulutus käynnistyi loppuvuodesta 30 osallistujan voimin. Heistä koulutetaan uusia kouluttajiia soveltavan liikunnan, paraurheilun valmennuksen sekä Sherborne-liikunnan koulutuksiin.

**NUMERONOSTO**: 82 151 euroa Ahos-apurahaa ja -kehittämistukea myönnettiin paraurheilun ja soveltavan liikunnan parissa tapahtuvaan kouluttautumiseen sekä kehittämishankkeisiin.

## Kuntien erityisliikunnan verkosto

Kuntien erityisliikunnan verkostoon kuuluville lähetettiin sähköinen verkostokirje neljä kertaa vuodessa. Verkostoyhteistyötä tehtiin Liikuntatieteellisen Seuran SLKK-hankkeen, Paralympiakomitean Avoimet ovet -hankkeen ja Finlands Svenska Idrottin Vi också -hankkeen kesken. Liikuntapoliittisen koordinaatioelimen (LIPOKO) alatyöryhmässä tehtiin kuntien käyttöön ohjeistus sote-uudistuksen toimeenpanoon liittyen. Ohjeistus käsittää liikuntaneuvonnan, soveltavan liikunnan palvelut ja Move!-mittaukset.

**NUMERONOSTO**: 200 henkilöä mukana kuntien erityisliikunnan verkostossa.

# ME TEEMME TÄMÄN YHDESSÄ. MEIDÄN ÄÄNEMME KUULUU.

## Osallisuus

Vammaiset vaikuttajiksi -hankkeen koulutusohjelman suoritti toisena hankevuonna 12 henkilöä, joiden oppimista tuki kunkin oma mentori. Hankkeen puitteissa järjestettiin lisäksi kolme kaikille avointa webinaaria, joissa käsiteltiin vammaisten henkilöiden asemaa liikunta- ja urheilualalla työelämässä ja päätöksenteossa. Aiheesta toteutettiin myös selvitys, jonka raportti julkaistiin alkuvuonna 2023.

Paralympiakomitean alaisuudessa toimii Urheilijavaliokunta. Paralympiakomitean Urheilijavaliokunnan puheenjohtaja, ratakelaaja Esa-Pekka Mattila on myös Olympiakomitean Urheilijavaliokunnan puheenjohtaja. Paralympiakomitean hallituksessa Jani Peltopuro toimii urheilijoiden edustajana.

## Para School Day

Para School Day on tietoisuuden lisäämiseen keskittyvä Paralympiakomitean koulukiertue, jossa oppilaat pääsevät kokeilemaan eri paraurheilulajeja ja tapaamaan urheiljavieraita. Toista vuotta peräkkäin alkusyksystä järjestettiin ruotsinkielisiin kouluihin suuntautunut koulukiertue. Syyskuussa paraurheilulajeja kokeiltiin viikon aikana ruotsinkielisissä kouluissa Vantaalla, Sipoossa, Porvoossa, Tuusulassa ja Helsingissä. Kiertuetta rahoitti Brita Maria Renlundin säätiö.

## Yhteistyö jäsenkentän kautta

Paralympiakomitean laajalle jäsenkentälle, johon kuuluu lajiliittoja, seuroja ja yhdistyksiä, lähetettiin vuoden aikana neljä jäsenkirjettä sekä viestittiin ajankohtaisista asioista kohdennetusti sähköpostitse. Lisäksi järjestettiin eri teemoilla vuoden aikana kuusi Verkkotreffit-tapaamista sekä sääntöjenmukaiset kevät- ja syyskokoukset. Kuntokuu-harrasteliikuntakampanjaan osallistui lähes 300 henkilöä Paralympiakomitean jäsenistöstä.

Urheiluseurajäsenille lähetettiin KIHUn, Olympiakomitean ja Paralympiakomitean yhteistyönä paravalmentajatutkimuksen kysely. Jäsenseuroja kannustettiin hakemaan Paralympiakomitean yhteistyökumppanin Alkon myöntämiä Yhdenvertaisin seura -stipendejä. Lokakuun Tähtiseura-päiville kutsuttiin Paralympiakomitean lajiliittovastuulajien seuroja maalipallosta, sokkopingiksestä, parajääkiekosta ja parabocciasta.

**NUMERONOSTO**: 293 henkilöä osallistui Kuntokuu-harrasteliikuntakampanjaan helmi- ja syyskuussa.

## Vapaaehtoiset

Paralympiakomitea koordinoi paraurheilun ja soveltavan liikunnan vapaaehtoisten verkostoa. Siihen kuuluu niin eri vammaryhmien edustajia kuin koulutettuja vertaisohjaajia ja Nuori toimija -koulutuksien käyneitä. Vapaaehtoisille tarjotaan työtehtäviä muun muassa eri lajien turnauksiin sekä muihin urheilu- ja liikuntatapahtumiin.

**NUMERONOSTO**: 140 henkilöä Paralympiakomitean vapaaehtoisverkostossa.

# OLEMME PARAURHEILUN JA SOVELTAVAN LIIKUNNAN ASIANTUNTIJA

## Olosuhdetyö, esteettömyys ja saavutettavuus

Paralympiakomiteasta oli asiantuntija Rakennustietosäätiön RT-korttityöryhmässä ja Satakunnan ammattikorkeakoulun Yhteismitallinen esteettömyystieto Suomen liikuntapaikoissa -hankkeen ohjausryhmässä. Lisäksi Paralympiakomitean esteettömyyden asiantuntijat kommentoivat rakenteilla olevia uudiskohteita Espoossa ja Keravalla sekä toteuttivat Harjun stadionin esteettömyyskartoituksen Jyväskylässä.

## Vaikuttaminen valtakunnallisella, alueellisella ja paikallisella tasolla

Paralympiakomitean pääsihteeri Riikka Juntunen toimi nimettynä jäsenenä valtakunnallisessa Liikuntapoliittisessa koordinaatioelimessä. Tiina Siivonen toimi jäsenenä LIPOKOn alatyöryhmässä, jonka tehtävänä oli määrittää liikuntaneuvonnan palveluketjut osana elintapaohjausta uusissa soterakenteissa. Lisäksi Paralympiakomitea oli mukana kannanotossa Liikkuvat-ohjelmien jatkorahoituksen puolesta. OKM kokosi yhteen kaikki tavoiteasiakirjan tehneet järjestöt, ja vuoden aikana tämä työ johti yhteisiin työryhmiin, joiden tavoitteena on edistää yhteistyötä ja selkeyttää työnjakoa.

Paralympiakomitea teki myös muita lausuntoja (mm. vammaispalvelulain uudistamiseksi) yksin ja yhdessä muiden järjestöjen kanssa.

## Vaikuttaminen kansainvälisissä verkostoissa

Paralympiakomitea teki aktiivista vaikuttamistyötä yhdessä muiden Pohjoismaiden paralympiakomiteoiden kanssa Pekingin paralympialaisten alla venäläisten ja valkovenäläisten urheilijoiden sulkemiseksi kisoista. Vaikuttamistyö jatkui yhdessä Pohjoismaiden olympiakomiteoiden kanssa. Kansainvälinen Paralympiakomitea IPC päätti marraskuussa ylimääräisessä kokouksessaan hyllyttää Venäjän ja Valko-Venäjän jäsenyydet. Ukrainasta saapui noin 20 paraurheilijan ryhmä Suomeen maaliskuussa 2022. He asettuivat asumaan Kisakallion urheiluopistolle Lohjalle.

Joulukuussa 16 suomalaista osallistui SEDY2 -EU-hankkeen päätösseminaariin Hollannissa. Hanke on esimerkki siitä, miten eurooppalaisilla verkostoilla voidaan lisätä omaa osaamista.

# TUKITOIMET

## Yritysyhteistyö ja varainhankinta

Paralympiakomitea syvensi yhteistyötään nykyisten yhteistyökumppaneiden kanssa sekä kartoitti ja solmi uusia arvopohjaisia yhteistyökumppanuuksia. Yhteistyökumppaneille lanseerattiin muun muassa nuorten paralympiaryhmän Tulevaisuuden Tähdet -konsepti. Yksityis- ja yrityslahjoittajia houkuteltiin tukemaan paraurheilua Paralympiarahasto.fi-sivuston kautta. Ensimmäistä kertaa jaetut Para-stipendit myönnettiin 68 urheilijalle. Jaettava summa oli 25 000 euroa.

**NUMERONOSTO**: 24 Paralympiakomitean virallista yhteistyökumppania vuonna 2022.

## Paralympiagaala

Paralympiakomitea kokosi kansainvälisenä vammaisten päivänä 3.12. ensimmäistä kertaa kaikki suomalaiset paralympiavoittajat yhteen Scandic Parkissa Helsingissä järjestettyyn Paralympiagaalaan. Paikalla juhlatilaisuudessa oli paralympiavoittajien lisäksi yhteistyökumppaneiden edustajia ja palkittavia tahoja, yhteensä kaikkiaan sata henkilöä. Juhlassa nimettiin Paraurheilun Kunniagalleriaan viisi uutta jäsentä: Matti Launonen, Harri Jauhiainen, Tarja Pelkonen, Kaija Tuikkanen ja Kari Joki-Erkkilä. Lisäksi palkittiin ensimmäistä kertaa kolme Vuoden yhdenvertaisin urheiluseura -palkinnon saajaa ja jaettiin perinteiset JYSK-stipendit kolmelle nuorelle paraurheilijalle.

**NUMERONOSTO**: 24 Paralympiakomitean virallista yhteistyökumppania vuonna 2022.

## Viestintä

Viestinnällisesti vuoden näkyvin tapahtuma oli maaliskuiset Pekingin talviparalympialaiset. Kuukauden ajanjaksolla (18.2.–18.3.) Paralympia.fi-sivustolla oli yli 30 000 vierailijaa, lähes 25% kaikista vuoden vierailijoista. Sosiaalisen median kanavista eniten kasvupotentiaalia on Instagram-tilillä @finnparalympic. Tilin seuraajamäärä kasvoi vuoden aikana yli tuhannella lukemiin 3721.

**NUMERONOSTO**: 506 827 tiliä tavoitettu Facebookissa Paralympiakomitean päivityksillä. Kasvua edellisvuoteen 29,6%.

## Tietoon perustuva toiminnan kehittäminen

Käynnistettiin paraurheilun ja soveltavan liikunnan tietopohjan kokoaminen. Hyödynnettiin SEDY2-hankkeessa ja Valtti-ohjelmassa koottuja tutkimus- ja seurantatietoja lasten ja nuorten liikunnan kehittämistyössä. Käynnistettiin selvityshanke, jossa arvioidaan OKM:n liikuntarakentamisen julkaisujen esteettömyyssisältöjen ajantasaisuus ja päivitystarpeet. Toimittiin soveltavan liikunnan ja paraurheilun asiantuntijana kotimaisissa ja kansainvälisissä tutkimusverkostoissa.

## Talous

Paralympiakomitea teki 92 825,07 euroa alijäämäisen tuloksen. Merkittävin yksittäinen syy alijäämään oli koronapandemian aiheuttama arvokilpailuiden nousseet kustannukset. Paralympiakomitean oma pääoma oli vuoden lopulla 597 391,85 euroa.

Joulukuussa selvisi, että vuoden 2023 valtionavustushakemusta ei käsitellä sen saavuttua opetus- ja kulttuuriministeriöön määräajan jälkeen. Tällä tulee olemaan vaikutusta vuoden 2023 toimintaan ja talouteen.